รัฐประกาศแก้หนี้4กลุ่มเป้าหมาย
รัฐบาลเตรียมประกาศนโยบายแก้หนี้ครบวงจรวันที่ 16 ส.ค.นี้ เน้น 4 กลุ่มเป้าหมาย เกษตรกร-ผู้ใช้แรงงาน-ครู-ผู้ประกอบอาชีพอิสระ เล็งใช้กลไกกองทุนทั้งเก่าและตั้งใหม่มารับโอนหนี้เข้าสู่ระบบ
15 ส.ค. 2553

รัฐบาลเตรียมประกาศนโยบายแก้หนี้ครบวงจรวันที่ 16 ส.ค.นี้ เน้น 4 กลุ่มเป้าหมาย เกษตรกร-ผู้ใช้แรงงาน-ครู-ผู้ประกอบอาชีพอิสระ เล็งใช้กลไกกองทุนทั้งเก่าและตั้งใหม่มารับโอนหนี้เข้าสู่ระบบ
นพ.บุรณัชย์ สมุทรักษ์ โฆษกพรรคประชาธิปัตย์  (ปชป.) กล่าวถึงการเตรียมประกาศนโยบายแก้ปัญหาหนี้สินครบวงจรของรัฐบาลในวันที่ 16 ส.ค. ว่า นโยบายที่จะประกาศในวันที่ 16 ส.ค.นี้จะเป็นการแก้ไขปัญหาหนี้สินทั้งในและนอกระบบของกลุ่มเป้าหมาย  4 กลุ่มคือ กลุ่มเกษตรกร ผู้ใช้แรงงาน ครู และผู้ประกอบอาชีพอิสระ โดยจะขับเคลื่อนนโยบายผ่าน 4 กระทรวงหลัก คือ กระทรวงการคลัง กระทรวงแรงงาน กระทรวงการพัฒนาสังคมและความมั่นคงของมนุษย์ และกระทรวงศึกษาธิการ
"การแก้ไขหนี้สินในแต่ละกลุ่มเป้าหมายนั้นจะใช้กลไลกองทุน ทั้งที่ตั้งมาแล้ว และที่จะต้องสนับสนุนเพิ่มเติม เพื่อจะโอนหนี้นอกระบบเข้ามาสู่ในระบบ และแก้ไขปัญหาหนี้ผ่านสถาบันการเงิน หรือกองทุนของรัฐบาล โดยในกลุ่มเกษตรกร จะมีในส่วนของผู้เป็นหนี้กับกองทุนฟื้นฟู ซึ่งจะมาตรการจัดให้มีการผ่อนชำระปลอดดอกเบี้ยระยะยาว 15 ปี และหากมีความตั้งใจในการผ่อนระยะเวลาดังกล่าวนั้น ก็จะยกส่วนเงินต้นที่เป็นหนี้ต่อกองทุนฟื้นฟู ลง 50 % เป็นการลดหนี้"นพ.บุรณัชย์กล่าว
ส่วนโครงการในอดีตที่ทำให้ประชาชนเป็นหนี้ และต้องไปกู้หนี้นอกระบบมาใช้คืน เช่น กองทุนหมู่บ้านก็จะมีการขยายระยะการผ่อนชำระหนี้จาก 1ปี เป็น 2 ปี เพราะ1ปี ไม่พอต่อการประกอบกิจการเพื่อคืนทุนจากการกู้ยืม ทั้งนี้จะมีการเพิ่มขนาดกองทุนตามขนาดของหมู่บ้าน
นพ.บุรณัชย์ กล่าวอีกว่า ส่วนหนี้สินผู้ใช้แรงงาน จะดำเนินการเพื่อที่พัฒนาทักษะ และเพิ่มฝีมือแรงงาน ผ่านกองทุนพัฒนาฝีมือแรงงาน และจะใช้สัดส่วนด้านสังคมของกองทุนประกันสังคม เพื่อให้ผู้ใช้แรงงานในระบบสามารถเข้าร่วมโครงการที่ผลักดันโดยกระทรวงการคลัง ผ่าน 3 หลัก ได้แก่ ธนาคารออมสิน บสย. และให้การสนับสนุนกองทุนสวัสดิการชุมชน ในลักษณะไมโครไฟแนล ที่เป็นฐานรากต่างๆ โดยจะอาศัยการเตรียมการขยายการคลอบคลุมของระบบประกันสังคมไปสู่ผู้ประกอบอาชีพอิสระ เพื่อที่จะสนับสนุนผู้ใช้แรงงานนอกระบบที่มีกว่า 20 ล้านคน ให้เข้าสู่ระบบได้ โดยจะการทำงานร่วมกับกระทรวงพัฒนาสังคมฯ ผ่านสถาบันพัฒนาองค์กรเอกชน โดยการให้การสนับสนุนกองทุนสวัสดิการชุมชน 5,100 กอง โดยจะขยายการเตรียมรับสิทธิประโยชน์ด้านเงินออมเพื่อการชราภาพ ไปสู่การให้วงเงินเพื่อจะกู้ใช้หนี้นอกระบบ
ขณะที่การแก้ไขปัญหาหนี้สินครู กระทรวงศึกษาธิการ และกระทรวงการคลัง จะใช้รูปแบบ กองทุนแก้ไขปัญหาหนี้สินครู เพื่อขยายผู้ได้รับสิทธิประโยชน์ในส่วนนี้ และใช้รูปแบบของสหกรณ์ออมทรัพย์ เพื่อมาสร้างเงินทุนหมุนเวียน โดยกลไกทั้งหมดนี้จะขับเคลื่อนผ่านโครงสร้างของสถาบันการเงิน ผ่านกระทรวงการคลัง เช่น ธกส. เพื่อจะจัดหารายได้ที่เพียงพอ และจัดหาผู้ที่จะมาค้ำประกันในการจะนำคนที่อยู่ในกลุ่มเป้าหมายนั้นเข้าสู่โครงการแก้ไขปัญหานี้สินนอกระบบอย่างครบวงจร